Title: ข้อบังคับเจ้าพนักงานจราจรจังหวัดสมุทรปราการ ที่ 2/2549 ว่าด้วย การห้ามรถบรรทุกตั้งแต่ 10 ล้อขึ้นไป, รถพ่วง และรถบรรทุกน้ำมัน รถบรรทุกก๊าซ รถบรรทุกสารเคมี หรือวัตถุอันตราย ตั้งแต่ 6 ล้อขึ้นไป เดินรถเข้าตลาดปากน้ำ พ.ศ. 2549

ข้อบังคับเจ้าพนักงานจราจรจังหวัดสมุทรปราการ

ข้อบังคับเจ้าพนักงานจราจรจังหวัดสมุทรปราการ
ที่ ๒/๒๕๔๙
ว่าด้วย
การห้ามรถบรรทุกตั้งแต่ ๑๐ ล้อขึ้นไป, รถพ่วง และรถบรรทุกน้ำมัน
รถบรรทุกก๊าซ
รถบรรทุกสารเคมี หรือวัตถุอันตราย ตั้งแต่ ๖ ล้อขึ้นไป
เดินรถเข้าตลาดปากน้ำ
พ.ศ.
๒๕๔๙

ตลาดปากน้ำเป็นศูนย์กลางทางเศรษฐกิจของชาวปากน้ำ เป็นที่ตั้งร้านค้า
บ้านเรือน สถานศึกษา เต็มพื้นที่ ในแต่ละวันจะมีประชาชนเดินทางสัญจรมาทำธุระที่ตลาดปากน้ำเป็นจำนวนมาก
ทำให้เกิดความแออัด ถนนค่อนข้างแคบ เนื่องจากต้องใช้ผิวการจราจรบางส่วนเป็นที่สำหรับจอดรถ
จึงทำให้เกิดปัญหาการจราจรขึ้น และสาเหตุส่วนหนึ่งเกิดจาก รถบรรทุกตั้งแต่ ๑๐ ล้อขึ้นไป,
รถพ่วง และรถบรรทุกน้ำมัน, รถบรรทุกสารเคมี,
รถบรรทุกก๊าซ หรือวัตถุอันตราย ตั้งแต่ ๖ ล้อขึ้นไป ใช้เป็นเส้นทางผ่าน
หากรถยนต์ดังกล่าวเกิดอุบัติเหตุ อาจทำให้สารเคมีหรือวัตถุอันตรายรั่วไหลสู่พื้นผิวถนน
หรือลงสู่แม่น้ำ ลำคลอง ซึ่งสร้างความเดือดร้อนและเป็นอันตรายต่อประชาชน ส่งผลกระทบต่อการจราจรติดขัด
เกิดปัญหาการจราจรเป็นวงกว้าง ก่อให้เกิดความเสียหายต่อชีวิต ทรัพย์สินของประชาชนรวมทั้งสภาพแวดล้อมโดยรวม
และตามมติคณะอนุกรรมการจัดระบบการจราจรทางบกจังหวัดสมุทรปราการ ครั้งที่ ๑/๒๕๔๙ เมื่อวันพุธที่
๒๔ พฤษภาคม ๒๕๔๙ มีความเห็นต้องกัน มีมติในที่ประชุมกำหนดห้ามรถบรรทุกตั้งแต่ ๑๐ ล้อขึ้นไป,
รถพ่วง และรถบรรทุกน้ำมัน, รถบรรทุกก๊าซ รถบรรทุกสารเคมี
หรือวัตถุอันตราย ตั้งแต่ ๖ ล้อขึ้นไป เดินรถเข้าตลาดปากน้ำ

เพื่อให้เกิดความปลอดภัย ความสะดวกในการจราจร และช่วยลดปัญหาการจราจรคับคั่งในตลาดปากน้ำ
โดยไม่ก่อให้เกิดผลกระทบต่อการประกอบกิจการการค้าต่างๆ อาศัยอำนาจตามความในมาตรา ๑๓๙
(๑) แห่งพระราชบัญญัติจราจรทางบก พุทธศักราช ๒๕๒๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพบุคคล
ซึ่งมาตรา ๒๙ ประกอบกับมาตรา ๓๖ ของรัฐธรรมนูญแห่งราชอาณาจักรไทย บัญญัติให้กระทำโดยอาศัยอำนาจตามพระราชบัญญัติแห่งกฎหมายผู้บังคับการตำรวจภูธรจังหวัดสมุทรปราการ
ในฐานะเจ้าพนักงานจราจรจังหวัดสมุทรปราการ จึงออกข้อบังคับไว้ ดังต่อไปนี้

ข้อ ๑  ข้อบังคับนี้เรียกว่า ข้อบังคับเจ้าพนักงานจราจร
ว่าด้วยการห้ามรถบรรทุกตั้งแต่ ๑๐ ล้อขึ้นไป, รถพ่วง,
และรถบรรทุกน้ำมัน, รถบรรทุกก๊าซ, รถบรรทุกสารเคมี
หรือวัตถุอันตราย ตั้งแต่ ๖ ล้อขึ้นไป เดินรถเข้าตลาดปากน้ำ พ.ศ. ๒๕๔๙

ข้อ ๒  การกำหนดห้าม รถบรรทุกที่มี ตั้งแต่ ๑๐ ล้อ
ขึ้นไป รถบรรทุกที่มีเพลาตั้งแต่ ๓ เพลาขึ้นไป และรถพ่วง เดินรถเข้าตลาดปากน้ำ

ข้อ ๓  การกำหนดห้ามรถบรรทุกน้ำมัน, รถบรรทุกก๊าซ
สารเคมีหรือวัตถุอันตราย ตั้งแต่ ๖ ล้อขึ้นไป และ รถพ่วง เดินรถเข้าตลาดปากน้ำ

ข้อ ๔  การกำหนดห้ามรถบรรทุก ตามข้อ ๒ และข้อ ๓ เดินรถในตลาดปากน้ำตลอดเวลาในถนนสายต่างๆ
ดังนี้
๔.๑  ถนนศรีสมุทร ตลอดสาย
๔.๒  ถนนประโคนชัย ตลอดสาย
๔.๓  ถนนด่านเก่า ตลอดสาย
๔.๔  ถนนนารายณ์ปราบศึก ตลอดสาย
๔.๕  ถนนศิริราษฎร์ศรัทธา ตลอดสาย
๔.๖  ถนนปราการ ตลอดสาย
๔.๗  ถนนกายสิทธิ์ ตลอดสาย
๔.๘  ถนนบางฆ้อง ตลอดสาย
๔.๙  ถนนสุทธิภิรมย์ ตลอดสาย
๔.๑๐  ถนนอรรคราช ตลอดสาย
๔.๑๑  ถนนหลักเมือง ตลอดสาย
๔.๑๒  ถนนอมรเดช ตลอดสาย

ข้อ ๕  ข้อบังคับนี้ มิให้ใช้บังคับแก่รถบรรทุก ตามข้อ
๒ และข้อ ๓ ที่ได้รับอนุญาตจากเจ้าพนักงานจราจร

ข้อ ๖  บรรดา ข้อบังคับ ประกาศ หรือระเบียบใดที่ขัดหรือแย้งกับข้อข้อบังคับนี้ให้ยกเลิกและใช้ข้อบังคับนี้แทน

ข้อ ๗[๑]
 ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๘ มิถุนายน พ.ศ. ๒๕๔๙
พลตำรวจตรี
ชยุต ธนทวีรัชต์
เจ้าพนักงานจราจรจังหวัดสมุทรปราการ

นันทนา/ผู้จัดทำ
๒  สิงหาคม  ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๘๐ ง/หน้า ๔๒/๒๕ กรกฎาคม ๒๕๔๙